Беларуская партыя аб’яднаных левых «Справядлівы сьвет»

**Беларуская партыя аб’яднаных левых «Справядлівы сьвет»** (да 2009 году — Па́ртыя камуні́стаў белару́ская, ПКБ) — палітычная партыя ў Беларусі. Лідэрам партыі быў Сяргей Калякін. Кіруючы орган — Цэнтральны камітэт. Створаная 7 сьнежня 1991 году. Дата рэгістрацыі — 26 траўня 1992. Дата перарэгістрацыі — 5 ліпеня 1999.

Партыя знаходзіцца ў апазыцыі да рэжыму Аляксандра Лукашэнкі.

## Мэты
Аб’яднаньне і палітычнае разьвіцьцё працаўнікоў найманай працы для дасягненьня поўнага вызваленьня ад эксплюатацыі ва ўсіх яе выглядах і будаўніцтва бязклясавага грамадзтва сацыяльнай справядлівасьці.

## Гісторыя
ПКБ была заснаваная ў 1991 годзе пасьля ліквідацыі Вярхоўным Саветам Камуністычнай партыі Беларусі, і стала адной з галоўных палітычных партыяў у незалежнай Беларусі. Лідэрам партыі з 1994 году быў Сяргей Калякін. ПКБ падтрымала на рэфэрэндуме 1995 году зьмену нацыянальнай дзяржаўнай сымболікі і наданьне расейскай мове статусу дзяржаўнай. На парлямэнцкіх выбарах 1995 году партыя атрымала 44 месцы ў парлямэнце. У 1996 годзе частка чальцоў ПКБ, якія падтрымліваюць палітыку А. Лукашэнкі, аддзялілася ад партыі і ўзнавіла Камуністычную партыю Беларусі. У цяперашні час ПКБ выступае супраць рэжыма прэзыдэнта Аляксандра Лукашэнкі.

На апошніх парлямэнцкіх выбарах у Беларусі, 13—17 кастрычніка 2004, партыя ўваходзіла ў «Народную кааліцыю 5+», якая не атрымала месцаў у парлямэнце.

У ліпені 2006 г. частка чальцоў ПКБ прыняла ўдзел у сумесным з КПБ аднаўленчым зьезьдзе. Кіраўніцтва партыі на чале з С. Калякіным аспрэчыла ў судзе асьвятленьне дадзенага зьезду.

ПКБ — на чале зь Сяргеем Калякіным — зьяўляецца партыяй з «празаходняй» арыентацыяй. У лютым 2007 Сяргей Калякін наведаў ЗША і сустракаўся з чальцамі амэрыканскага Кангрэсу, службоўцамі Дзярждэпартамэнту, і прадстаўнікамі няўрадавых арганізацыяў, каб абгаварыць магчымы амэрыканскі ўплыў на працэсы, якія маюць месца ў Беларусі.

З траўня 2007 С. Калякін разам зь Вінцуком Вячоркам (Партыя БНФ), Анатолем Ляўковічам (БСДП) і Анатолем Лябедзькам (АГП), уваходзіць у Палітраду Аб’яднаных дэмакратычных сілаў Беларусі.

2 жніўня 2007 Вярхоўны суд прыпыніў дзейнасьць Партыі камуністаў Беларускай. 4 студзеня 2008 Мін'юст РБ падаў у Вярхоўны суд пазоў аб ліквідацыі ПКБ.

16 траўня 2009 году пленума ЦК ПКБ палічыў неабходным правесьці XIV (пазачарговы) зьезд партыі. 23 траўня прапануецца разгледзець пытаньні пра давер кіраўніцтву і зьмене назвы партыі. Пленум ЦК прапануе на разгляд зьезду шэсьць варыянтаў новай назвы: Беларуская партыя левых (БПЛ), Партыя дэмакратыі і справядлівасьці (ПДС), Партыя «Новы курс», Партыя «Радзіма», Партыя «Справядлівасьць і народаўладзьдзе» (ПСН), Партыя «Справядлівы сьвет».

30 чэрвеня 2023 г. стала вядома аб рашэньні Міністэрства юстыцыі Рэспублікі Беларусь аб адмове ў перарэгістрацыі партыі.

## Глядзіце таксама
* Аб’яднаныя дэмакратычныя сілы Беларусі

## Крыніцы

## Вонкавыя спасылкі
* Друкаваны орган партыі, газэта «Товарищ»
* Даведка аб ПКБ
* Загад ад 25.08.2006 г. №253 «Аб вынясеньні пісьмовага папярэджаньня Партыі камуністаў Беларускай»
* Заява ЦК Камуністычнай партыі Беларускай «Аб ісьце судовых пазоваў Партыі камуністаў Беларускай»

Катэгорыя:Зьявіліся 7 сьнежня
Катэгорыя:Сьнежань 1991 году
Катэгорыя:Сацыялістычныя партыі Беларусі
Катэгорыя:Камуністычныя партыі Беларусі
Катэгорыя:Палітычныя партыі, заснаваныя ў 1991 годзе